RedmiBook 14 लैपटॉप हुआ लॉन्च, जानें सारी खासियतें  
14 इंच का अल्ट्रा-नैरो एचडी डिस्प्ले है RedmiBook 14 में
 चीनी मार्केट में रेडमीबुक 14 की बिक्री 11 जून से
 Xiaomi इस लैपटॉप के साथ दे रही है ऑफिस होम और स्टूडेंट एडिशन
RedmiBook 14 को Redmi K20 और Redmi K20 Pro के साथ बीजिंग में आयोजित इवेंट के दौरान लॉन्च किया गया है। रेडमीबुक 14 Xiaomi के Redmi-ब्रांड का पहला लैपटॉप है। RedmiBook 14 में 14 इंच का डिस्प्ले और 8वीं पीढ़ी का इंटेल कोर आई7 प्रोसेसर के साथ एनवीडिया जीफोर्स एमएक्स250 ग्राफिक्स कार्ड है। RedmiBook 14 की अन्य खासियतों की बात करें तो यह लैपटॉप डीटीएस ऑडियो सपोर्ट, नए कूलिंग सिस्टम और इंटेलीजेंट अनलॉक 2.0 फीचर से लैस है। चीन में 1 जून से RedmiBook 14 के लिए प्री-बुकिंग शुरू होगी। चीनी मार्केट में रेडमीबुक 14 की बिक्री 11 जून से शुरू होगी। RedmiBook 14 को अन्य देशों में कब उपलब्ध कराया जाएगा और इसकी कीमत क्या होगी, फिलहाल इस बात से पर्दा उठना अभी बाकी है।

चीनी मार्केट में रेडमीबुक 14 की शुरुआती कीमत 3,999 चीनी युआन (लगभग 40,300 रुपये) है, इस दाम में बेस वेरिएंट मिलेगा जो इंटेल कोर आई5 प्रोसेसर और 256 जीबी एसएसडी स्टोरेज से लैस होगा। वहीं इसके 512 जीबी एसएसडी मॉडल की कीमत 4,299 चीनी युआन (लगभग 43,300 रुपये) है। RedmiBook 14 के टॉप वेरिएंट में 8वीं पीढ़ी वाला इंटेल कोर आई7 प्रोसेसर और 512 जीबी एसएसडी स्टोरेज है और इस मॉडल की कीमत 4,999 चीनी युआन (लगभग 50,400 रुपये) है।
RedmiBook 14 में है 14 इंच का अल्ट्रा-नैरो एचडी डिस्प्ले

रेडमीबुक 14 में 14 इंच का अल्ट्रा-नैरो एचडी डिस्प्ले है। नए नोटबुक में 8वीं पीढ़ीं तक का इंटेल कोर आई7 प्रोसेसर के साथ एनवीडिया जीफोर्स एमएक्स250 ग्राफिक्स और 8 जीबी रैम है। RedmiBook 14 में नया कूलिंग सिस्टम दिया गया है। टाइपिंग के लिए RedmiBook 14 में स्टैंडर्ड, फुल-साइज़ कीबोर्ड है जो 19 मिलीमीटर चौड़े बटन के साथ आता है।

इसके अलावा मल्टीटच जेस्चर सपोर्ट वाला टचपैड भी दिया गया है। Xiaomi का दावा है कि RedmiBook 14 सिंगल चार्ज पर 10 घंटे तक की बैटरी लाइफ के साथ आएगा। विंडोज 10 आधारित RedmiBook 14 में इंटेलिजेंट अनलॉक 2.0 फीचर है जो स्टैंडबाय मोड से मशीन को अनलॉक करने में 1.2 सेकेंड का समय लेता है।
नोटबुक में माइक्रोसॉफ्ट ऑफिस होम और स्टूडेंट एडिशन पहले से ही प्रीलोड है। इसके अलावा RedmiBook 14 में डीटीएस ऑडियो इंटीग्रेशन भी है। इसका वज़न 1.5 किलोग्राम और मोटाई 17.95 मिलीमीटर है।